Crossair Flight 498

Crossair Flight 498 var en internasjonal pendlerflyvning fra Zürich i Sveits til Dresden i Tyskland. Den 10. januar 2000 styrtet flyet, en Saab 340 på vei fra Zürich  i Sveits til Dresden i Tyskland, styrtet to minutter etter take-off i Niederhasli. Alle de ti ombord omkom. Det var den første dødelige ulykken for Crossair gjennom dets 25 år lange historie.
Årsakene til ulykken var i henhold til den offisielle ulykkesrapporten en sammensetning av flere menneskelige feil, som førte til at man mistet kontrollen over flyet. Det er også spekulert i en alternativ teori som sier at bruk av mobiltelefon skal ha ført til at piloten ikke fikk riktig informasjon, og at flyet styrtet grunnet dette, men dette underbygges ikke av de fakta som framkom i ulykkesundersøkelsen.


== Flyet ==
Flyet var et Saab 340B registrert HB-AKK, operert av Crossair. Det fløy for første gang i 1990, og hadde logget 21 674 timer i lufta, fordelt på 20 587 flyvninger.


== Undersøkelse ==
Ulykken ble undersøkt av den sveitsiske flyhavarikommisjonen. Ulykkesrapporten ble levert 21. oktober 2002.


== Årsaksfaktorer ==
Ulykkesundersøkelsen konkluderer med at flyet kolliderte med bakken som følge av at besetningen hadde mistet kontroll over flyet på grunn av:

Besetningen tok ikke tilstrekkelig hensyn til en endring i avgangsklareringen
Styrmannen gjorde en endring i flyets navigasjonsdatabase på grunn av endringen i klarering, uten at han fikk beskjed om dette av fartøysjefen. Han unnlot å legge inn informasjon om hvilken retning flyet skulle svinge på et punkt
Fartøysjefen unnlot å benytte autopiloten i den arbeidsintensive utklatringen under instrumentforhold
Fartøysjefen endte opp med å sette flyet i et spiraldykk mot høyre sannsynligvis fordi han hadde mistet oversikten over flyets stilling og posisjon
Styrmannens inngripen for å forsøke å hindre eller stoppe spiraldykket var ikke tilstrekkeligeI tillegg sier rapporten at følgende faktorer kan ha spilt en rolle:

Fartøysjefen var overbevist om at flyet var i en venstresving
Da fartøysjefen tolket instrumentindikasjonene i en stresset situasjon, henfalt han til et gammelt, innlært reaksjonsmønster
Fartøysjefens evne til å analysere og vurdere situasjonen kan ha vært negativt påvirket av medisinbruk
Besetningens arbeidsmåte og prioritering av oppgaver etter at de hadde mottatt endringen i avgangsklarering var uhensiktsmessig
Fartøysjefen hadde ikke mottatt systematisk opplæring fra Crossair om vestlige systemer og cockpitprosedyrer.


== Etterspill ==
I løpet av en periode på fem år på slutten 1990-tallet og begynnelsen av 2000-tallet opplevde Sveits fire alvorlige ulykker med passasjerfly. Crossair 498 var en av disse og det førte til at hele det sveitsiske luftfartssystemet ble gjennomgått i en rapport utarbeidet av National Aerospace Laboratory (NLR) i Nederland på oppdrag  av det sveitsiske samferdselsdepartementet. Rapporten er meget kritisk til måten det sveitsiske luftfartssystemet var organisert på og myndighetens måte å utføre sitt arbeid på, men peker også på de store utfordringene som lå i deregulering og lavprisselskapet Crossairs inntreden på markedet.


== Referanser ==


== Eksterne lenker ==
(en) HB-AKK (aircraft) – kategori av bilder, video eller lyd på Commons 
Detaljer om flystyrten